Tarmster Utstellung
De Tarmster Utstellung is en veer Daag lange Utstellung in Tarmst, de allens to de Themen Bueree, Landtechnik, Goorn- un Landschopspleeg, erne’erbore Energien un Deertucht wiest.

Historie 

De Utstellung geiht trügg op dat Johr 1948, as in’n Harvst de Gemeenraad von Tarmst daagt un na Ideen söcht hett, de Weertschop in’n Oort en beten in Swung to kriegen. Dat weer de Idee von Moritz Deter, en Utstellung mit Bueree-Maschinen to maken. Dor weer de Gemeenraad för un so geev dat 1949 de eerste Utstellung. De weer an dat eerste Wekenenn in’n September, also to en Tied, wenn dat Koorn frisch inföhrt is un de Buurn Geld över hebbt, üm sik Landmaschinen to köpen. 14.000 Lüüd sünd to disse eerste Utstellung kamen.

In de eersten teihn Johren weer de Utstellung jümmer von Dunnersdag bet Sünndag, sietdem von Freedag bet Maandag. Bet 1967 weer de Utstellung binnenoorts in Tarmst, op en Gelänn, dat toletzt 3 Hektar groot weer. 1968 sünd se ruttagen op dat fre’e Feld in’n Süüdoosten von Tarmst an’n Wendohweg. Dit Gelänn weer 1968 teihn Hektar groot, söss Hektar för de Stänn un veer Hektar för de Parkplätz. 1968 hett dat 248 Utstellers geven.

1978 harr de Utstellung 45.000 Besökers un 1996 91.000.

Vondaag is de Utstellung an dat twete Wekenenn in’n Juli op en Areaal von 18 Hektar (Stand 2015). Se harr 2015 bi 700 Utstellers un 100.000 Besökers.

Footnoten

Weblenken 

 Websteed von de Tarmster Utstellung (hoochdüütsch)

Mess
Landkreis Rodenborg (Wümm)